S-togsstrækningen mellem Farum Station og Svanemøllen Station har været udsat for hærværk otte forskellige steder, hvor nogen har klippet kabler over op mod 40 gange.

Det oplyser Banedanmark til DR Nyheder. Hærværket er nu meldt til politiet.

Det er uvist, hvad motivet er, men hærværket er sket mod ledninger, der styrer togenes hastighedskontrol og det anlæg, der får togene til automatisk at stoppe.

Hærværket blev opdaget tidligt i går morges. Skaderne betød i går, at linje A en overgang kørte med 20 minutters drift, fordi togene måtte køre langsommere.

Ifølge Banedanmark får hærværket ingen konsekvenser for togdriften her til morgen.

Banedanmark oplyser desuden, at der ikke er stjålet noget, og dermed er der ikke tale om tyveri af eksempelvis kobberkabler, som tyve tidligere har udført mod tognettet.

Nordsjællands Politi fortæller, at man nu efterforsker sagen og ikke har nogen idé om, hvem der kan stå bag.